1. Id-dibattitu dwar jekk kemm-il darba pajjiżna għandux idaħħal fis-sistema legali tiegħu reġistru sabiex iservi ta' protezzjoni għall-minuri minn persuni li wettqu ċertu delitti ilu jsir għal ftit snin. L-impostazzjoni oriġinali tiegħu kienet marbuta ma' delitti li huma ta' natura sesswali. Dan sar minħabba l-influwenza tal-midja Ewropea u internazzjonali. F'pajjiżi oħra hemm varjetà ta' prattiċi amministrattivi u dispożizzjonijiet legali. Mhux kollha għandhom il-vantaġġi li għandna aħna li kull persuna misjuba ħatja ta' reat tiġi reġistrata f'dokument li huwa aċċessibbli għall-Pulizija, l-Qrati u l-persuna nfisha. 2. Għalhekk dak li ġie żviluppat f'pajjiżi oħra jrid jitqiegħed fil-kuntest ta' x'sistema legali hemm taħdem. Skont il-liġijiet, skont il-prattiċi legali u l-kultura soċjali nħadmu mekkaniżmi differenti ta' kif tibni protezzjoni legali aqwa għall-minuri. Protezzjoni aqwa fis-sens li tibni mhux biss iktar reati kriminali, jew pwieni aqwa li jservu ta' deterrent, iżda li nkabbru iktar l-effetti tal-piena. Il-konsegwenzI direttI ta' sentenza eżekuttiva mogħtija mill-qrati penali jistgħu jmorru f'toroq varji, minn sentenza sospiża sa dik karċerarja, ġewwa l-ħabs. Però din tista' legalment tiġi estiża għal konsegwenzi oħra. 3. Diġà fil-liġijiet tagħna għandna ċerti konsegwenzi, bħal meta persuna misjuba ħatja ma tkunx tista' tottjeni ċertu liċenzji, bħal dawk fil-kummerċ jew ta' gwardjan lokali. Għalhekk ħassejna li għandna nestendu dan il-kunċett sabiex persuni li jinstabu ħatja ta' numru ta' reati varji, bħal dawk ta' natura sesswali fuq il-minuri jew dawk marbuta mat-traffikar ta' droga, ma'għandhomx jiġu mpjegati jew imqabbda fi dmirijiet fejn hemm il-kura tat-tfal. Il-mekkaniżmu legali li minn nhar il-Ġimgħa, 20 ta' Jannar ġie fis-seħħ huwa wieħed dirett, sempliċi, bilanċjat u ndirizzat sabiex jipproteġi lill-minuri. 4. Issa l-Qorti Kriminali tista' f'sentenza tagħha, fejn issib ħtija ta' reati li l-liġi tqis li l-minuri huma l-vittmi diretti tordna li isem dik il-persuna jitqiegħed f'reġistru separat. Dan ir-reġistru ser ikun miżmum fis-Sezzjoni Volontarja tal-Prim'Awla tal-Qorti Ċivili u m'huwiex aċċessibbli għall-publiku liberament. Jistgħu jingħataw informazzjoni minnu dawk li, bil-liġi, jissodisfaw lill-Imħallef li jippresjedi dik l-Awla li għandhom interess proprju għax ser jimpjegaw lil xi ħadd magħhom li f'idejh ser ikollu l-kura tat-tfal bħal fi skola jew f'xi organizzazjoni oħra. 5. Dan ifisser li min jinsab b'ismu fuq dan ir-reġistru ma jistax isib impjieg f'dawk il-postijiet u għalhekk jaf li, jekk japplika, mhux ser jiġi impjegat u anzi ser jikxef lilu nnifsu. Dan għax il-liġi stess qegħdha tobbliga lil min imexxi, per eżempju skola, li qabel ma jimpjega jmur jistaqsi fir-reġistru. Jekk ma jagħmilx dan, allura jkun qiegħed jikkommetti reat, apparti mill-fatt li jkun qed jixħed dell ikrah fuq l-istituzzjoni li jkun huwa stess qiegħed imexxi. Aparti dan il-mekkaniżmu ġdid, il-liġi ħadet ħsieb timxi pass ieħor 'l quddiem. 6. Il-liġi qegħda, għall-ewwel darba, timponi obbligu legali sabiex fejn ikun hemm każ li seħħ delitt fil-post fejn qed issir l-edukazzjoni tal-minuri, min qiegħed imur huwa obbligat li jirrapporta dan il-fatt lill-Kummissarju tal-Pulizija. Dan ir-reat qiegħed jingħaqad ma' diversi oħra li ressaqna s-sena li għaddiet u ġew diġà fis-seħħ sabiex il-minuri jiġu protetti aħjar. Dan għalija huwa pass 'il quddiem u tajjeb. Iktar u iktar meta wieħed jikkunsidra li diġà, il-Kummissjoni Ewropea rrikonoxxiet li l-leġislazzjoni tagħna hija fost l-aqwa. Fortunatament, pajjiżna għamel passi kbar 'il quddiem f'diversi materji u partikolarment sabiex jiddefendi aħjar lil uliedna lkoll.
Reġistru għall-Protezzjoni tal-Minuri